Heimsmeistaramótinu í alpagreinum og heimsmeistaramótinu í skíðaskotfimi lýkur í dag. Sturla Snær Snorrason var á meðal keppenda í sviginu í morgun en féll úr keppni.
Sturla Snær Snorrason komst áfram úr forkeppninni í gær og var því eini Íslendingurinn í sviginu í Cortina d'Ampezzo á Ítalíu í morgun. Sturla var 59. í rásröðinni í fyrri ferðinni en honum hlekktist á undir lokin og tókst ekki að klára. Hann er því ekki með í seinni ferðinni en útsending frá henni hófst nú klukkan 25 mínútur yfir tólf á RÚV. HM í skíðaskotfimi lýkur einnig í dag þegar keppt verður í hópstarti. Þar ræsa allir keppendur út á sama tíma en hópstartið er að margra mati hápunktur skíðaskotfiminnar. Keppni í kvennaflokki lauk fyirr skömmu og þar var hann hin austurríska Lisa Theresa Hauser sem kom fyrst í mark. Karlarnir fara svo af stað klukkan 20 mínútur yfir tvö í beinni útsendingu á RÚV.
Serbinn Novak Djokovic vann í morgun sinn 18. risatitil í einliðaleik karla þegar hann lagði Rússann Daniil Medvedev í úrslitaleik Opna ástralska meistaramótsins. Djokovic vann í þremur settum, 7-5, 6-2 og 6-2. Þetta var níundi úrslitaleikur Djokovic á Opna ástralska og níundi sigurinn. Hann vantar nú tvo risatitla til viðbótar til að jafna við Spánverjann Rafael Nadal og Roger Federer sem báðir hafa unnið 20 risatitla á ferlinum.
Landsliðsmaðurinn Gylfi Þór Sigurðsson skoraði annað mark Everton í 2-0 sigri liðsins á grönnum sínum í Liverpool í gærkvöld. Þetta var fyrsti sigur Everton á Anfield, heimavelli Liverpool, frá árinu 1999 eða í tæp 22 ár. Gylfi hefur fimm sinnum skorað gegn Liverpool á ferlinum, þrjú í ensku úrvalsdeildinni og tvö í ensku bikarkeppninni, en öll mörkin hefur hann skorað á Anfield. Liverpool og Everton eru nú jöfn að stigum í 6. og 7. sæti deildarinnar, með 40 stig, en Everton á leik til góða. Fjórir leikir verða spilaðir í ensku úrvalsdeildinni í dag. Lundúnalið West Ham og Tottenham hófu leik klukkan tólf, Aston Villa fær Leicester í heimsókn klukkan tvö og klukkan hálf fimm mætast Arsenal og Manchester City. Manchester United mætir svo Newcastle í lokaleik dagsins klukkan sjö í kvöld.
HM í skíðaskotfimi og HM í alpagreinum lýkur í dag. Sturla Snær Snorrason komst ekki áfram í sviginu á HM í alpagreinum í morgun.